Reivilo-plaasaanval: Egpaar binnekort terug op plaasSchalk en Lana Coetzee (Foto: Facebook) Schalk en Lana Coetzee wat verlede maand op hul plaas buite Reivilo in Noordwes aangeval is, oorweeg dit om dié naweek eindelik terug te keer plaas toe nadat hulle die afgelope maand by familie aangesterk het. “Hulle is op die herstelpad,” het Piet Coetzee, Schalk se broer, Maandagmiddag aan Maroela Media gesê. Schalk (64) en Lana (63) is verlede maand deur drie aanvallers op hul plaas oorval en erg aangerand. Schalk is in die voorval met kookwater gebrand en Lana in die gesig geslaan. Lana kon ná die aanval daarin slaag om na die buurplaas te strompel en om hulp te vra waarna sy en Schalk in ’n hospitaal in Kimberley in die Noord-Kaap opgeneem is. Daar het albei operasies ondergaan. “Dit gaan maar op en af, maar ek dink dit sal beter gaan as hulle terug is op die plaas sodat hulle lewe kan aangaan. Ons sal mooi na hulle kyk op die plaas,” het Piet gesê. Maroela Media het vroeër berig Thembile Cornelius Plaatjie (38) is enkele ure ná die aanval in Schweizer-Reneke in hegtenis geneem in verband met die voorval. Volgens Piet sal Plaatjie na verwagting weer later vandeesweek in die Taung-landdroshof op aanklag van poging tot moord verskyn nadat hy aanvanklik van aanranding aangekla is. Plaatjie bly in aanhouding.